**ฉบับที่ 27/2562 วันที่ 10 กันยายน 2562**

**“สคร. จัดเก็บเงินนำส่งรายได้แผ่นดินจากรัฐวิสาหกิจ 11 เดือนปี 62 สูงกว่าเป้าหมาย 10%”**

**นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า**   
ในเดือนสิงหาคม 2562รัฐวิสาหกิจและกิจการที่กระทรวงการคลังถือหุ้นต่ำกว่าร้อยละ 50 (กิจการฯ) นำส่งรายได้แผ่นดินจำนวน 5,486 ล้านบาท ส่งผลให้ในช่วง 11 เดือนของปีงบประมาณ 2562 (ตุลาคม 2561 – สิงหาคม 2562) สคร. นำส่งรายได้แผ่นดินสะสมจากรัฐวิสาหกิจและกิจการฯ จำนวน 167,163 ล้านบาท สูงกว่าประมาณการเงินนำส่งรายได้แผ่นดินสะสมจำนวน 14,656 ล้านบาท หรือสูงกว่าร้อยละ 10

**นายชาญวิทย์ นาคบุรี รองผู้อำนวยการ สคร. ในฐานะโฆษก สคร. กล่าวเพิ่มเติมว่า** สาเหตุหลัก  
ที่รัฐวิสาหกิจนำส่งรายได้แผ่นดินสูงกว่าเป้าหมายนั้นเนื่องมาจากประสิทธิภาพการดำเนินงานของรัฐวิสาหกิจที่เพิ่มขึ้น   
โดยรัฐวิสาหกิจมีการปรับปรุงกระบวนการบริหารจัดการให้ทันสมัยและตอบสนองต่อความต้องการของประชาชน  
ในด้านต่างๆ มากขึ้น ส่งผลให้ผลประกอบการของรัฐวิสาหกิจดีขึ้น ทั้งนี้ รัฐวิสาหกิจที่นำส่งรายได้แผ่นดินสะสมสูงสุด 10 อันดับแรก ในช่วง 11 เดือนของปีงบประมาณ 2562 มีการนำส่งรายได้แผ่นดินสะสมรวมจำนวน 147,829 ล้านบาท หรือคิดเป็นร้อยละ 88 ของรายได้แผ่นดินสะสมทั้งหมดที่จัดเก็บได้ ซึ่งได้แก่

|  |  |  |
| --- | --- | --- |
| **ลำดับที่** | **รัฐวิสาหกิจ** | **รายได้นำส่ง (ล้านบาท)** |
| 1 | สำนักงานสลากกินแบ่งรัฐบาล | 40,278 |
| 2 | บริษัท ปตท. จำกัด (มหาชน) | 29,198 |
| 3 | การไฟฟ้าฝ่ายผลิตแห่งประเทศไทย | 18,924 |
| 4 | ธนาคารออมสิน | 16,538 |
| 5 | การไฟฟ้าส่วนภูมิภาค | 10,903 |
| 6 | บริษัท ท่าอากาศยานไทย จำกัด (มหาชน) | 10,500 |
| 7 | ธนาคารอาคารสงเคราะห์ | 5,646 |
| 8 | ธนาคารเพื่อการเกษตรและสหกรณ์การเกษตร | 5,582 |
| 9 | การไฟฟ้านครหลวง | 5,500 |
| 10 | การท่าเรือแห่งประเทศไทย | 4,760 |
|  | **รวม** | **147,829** |

**ผู้อำนวยการ สคร. กล่าวสรุปว่า** สำหรับในอีก 1 เดือนข้างหน้าของปีงบประมาณ 2562 สคร. มั่นใจว่าปีนี้  
จะจัดเก็บรายได้แผ่นดินเป็นไปตามเป้าหมายที่กำหนดไว้จำนวน 168,000 ล้านบาท ซึ่งการจัดเก็บรายได้แผ่นดิน  
จากรัฐวิสาหกิจยังคงมีส่วนสำคัญในการช่วยรักษาเสถียรภาพการคลังให้แก่ประเทศ รวมทั้งลดความไม่แน่นอน  
จากการจัดเก็บภาษีของกรมจัดเก็บภาษีต่างๆ ซึ่ง สคร. จะดำเนินการติดตามการนำส่งรายได้แผ่นดินจากรัฐวิสาหกิจอย่างใกล้ชิดต่อไป

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**สำนักงานคณะกรรมการนโยบายรัฐวิสาหกิจ**

**สำนักนโยบายและแผนรัฐวิสาหกิจ**

โทร. 0 2298 5880-7 ต่อ 3157